
VABARIIGI VALITSUS
MÄÄRUS


Välisriigi sõjalaevale territoriaal- või sisevetesse 
sisenemise loa ning välisriigi riiklikule õhusõidukile
õhuruumi sisenemise loa andmise kord


[bookmark: _Hlk236312551]Määrus kehtestatakse kriisiolukorra ja riigikaitse seaduse § 152 lõike 2 alusel.

1. peatükk
Üldsätted


§ 1. Määruse reguleerimis- ja kohaldamisala

(1) Määrus reguleerib välisriigi sõjalaevale Eesti territoriaal- või sisevetesse ja piiriveekogu Eesti Vabariigile kuuluvasse osasse sisenemise loa andmist (edaspidi laevaluba) ning välisriigi riiklikule õhusõidukile (edaspidi välisriigi õhusõiduk) Eesti õhuruumi sisenemiseks, Eesti Vabariigi territooriumil maandumiseks või üle territooriumi lendamiseks loa andmist (edaspidi lennuluba).

(2) Käesolevas määruses sätestatud korrast lähtutakse niivõrd, kuivõrd välislepinguga ei ole kokku lepitud teisiti.

[bookmark: _Hlk236317575](3) Eesti õhuruumi kaitsmisel ja puutumatuse tagamisel osaleva Põhja-Atlandi Lepingu Organisatsiooni liikmesriigi õhusõiduk võib Eesti õhuruumi siseneda, Eesti Vabariigi territooriumil maanduda või üle territooriumi lennata käesolevas määruses sätestatut kohaldamata. 

(4) Eesti territoriaal- või sisevete ja piiriveekogu Eesti Vabariigile kuuluva osa kaitsmisel ja puutumatuse tagamisel osaleva Põhja-Atlandi Lepingu Organisatsiooni liikmesriigi sõjalaev võib Eesti territoriaal- või sisevetesse ja piiriveekogu Eesti Vabariigile kuuluvasse osasse siseneda käesolevas määruses sätestatut kohaldamata.

§ 2. Laeva- ja lennuluba

(1) Laeva- ja lennuluba on aluseks välisriigi sõjalaeva või õhusõiduki Eesti Vabariigi territooriumile sisenemiseks.

(2) Laeva- ja lennuluba võib olla ühe- või mitmekordne.

[bookmark: _Hlk236312183](3) Mitmekordse laeva- või lennuloaga antakse välisriigi sõjalaevale Eesti territoriaal- või sisevetesse ja piiriveekogu Eesti Vabariigile kuuluvasse osasse ning välisriigi õhusõidukile Eesti õhuruumi sisenemise, Eesti Vabariigi territooriumil maandumise või üle territooriumi lendamise õigus kestusega kuni üks aasta.

(4) Laevaluba ei ole vaja riigipiiri seaduse §-s 13 sätestatud rahumeelse läbisõidu jaoks territoriaalmerest.




§ 3. Taotluse esitamine

(1) Laeva- või lennuloa saamiseks võib taotluse esitada Kaitsevägi, välisriik või rahvusvaheline organisatsioon (edaspidi taotluse esitaja). 

(2) Laeva- või lennuloa taotlus esitatakse Kaitseministeeriumile.

2. peatükk
Välisriigi sõjalaevale laevaloa andmise kord

§ 4. Laevaloa taotlemine

(1) Välisriigi sõjalaeva Eesti territoriaal- või sisevetesse ja piiriveekogu Eesti Vabariigile kuuluvasse osasse sisenemiseks esitatakse laevaloa taotlus vähemalt viis tööpäeva enne kavandatavat sisenemist.

(2) Mõjuval põhjusel võib esitada laevaloa taotluse käesoleva paragrahvi lõikes 1 sätestatust lühema tähtaja jooksul.

(3) Laevaloa taotlus esitatakse käesoleva määruse lisas 1 ettenähtud vormis.

(4) Epideemia piirkonnast saabuva välisriigi sõjalaeva sisenemisel Eesti territoriaal- või sisevetesse ja piiriveekogu Eesti Vabariigile kuuluvasse osasse esitab laeva kapten nakkushaiguste ennetamise ja tõrje seaduse § 25 lõike 2 alusel kehtestatud õigusaktis nõutud teabe.

§ 5. Taotluse esitamine arvamuse avaldamiseks

(1) Kaitseministeerium edastab laevaloa taotluse ühe tööpäeva jooksul pärast selle saamist Kaitseväele ning vajaduse korral muule asjaomasele valitsusasutusele arvamuse avaldamiseks Kaitseministeeriumi määratud tähtaja jooksul.

(2) Käesoleva määruse § 4 lõike 4 alusel esitatud teabe edastab Kaitseministeerium ühe tööpäeva jooksul pärast selle saamist arvamuse avaldamiseks Terviseametile, määrates ühtlasi vastamise tähtaja.

(3) Kui Kaitsevägi või muu asjaomane valitsusasutus ei esita arvamust Kaitseministeeriumi määratud tähtaja jooksul, loetakse laevaloa andmiseks nõusolek antuks.

§ 6. Laevaloa andmine

(1) Kaitseministeerium kontrollib taotluses esitatud andmeid ja laevaloa andmise või sellest keeldumise otsus tehakse ühe tööpäeva jooksul pärast käesoleva määruse §-s 5 nimetatud arvamuste esitamise tähtaja saabumist. 

(2) Laevaloale võib seada tingimusi.

(3) Põhja-Atlandi Lepingu Organisatsiooni liikmesriigi sõjalaevale võib laevaloa anda ühe tööpäeva jooksul pärast taotluse saamist, ilma käesoleva määruse §-s 5 sätestatut kohaldamata.

§ 7. Laevaloa andmisest või sellest keeldumisest teavitamine

Kaitseministeerium teavitab laevaloa andmisest või sellest keeldumisest viivitamata laevaloa taotluse esitajat ja Kaitseväge ning vajaduse korral Politsei- ja Piirivalveametit ning muid asjaomaseid valitsusasutusi.




§ 8. Mitmekordse laevaloa alusel Eesti Vabariiki saabumine

Mitmekordse laevaloa olemasolu korral teavitab välisriik või rahvusvaheline organisatsioon kavandatavast sisenemisest Kaitseväge kaks tööpäeva ette. Kaitsevägi edastab saadud teabe ühe tööpäeva jooksul Politsei- ja Piirivalveametile ning vajaduse korral muudele asjaomastele valitsusasutustele.

§ 9. Laevaloa andmine Põhja-Atlandi Lepingu Organisatsiooni alalise mereväe üksuse koosseisus olevale sõjalaevale

(1) Kaitsevägi esitab iga aasta 1. novembriks Kaitseministeeriumile taotluse järgneval kalendriaastal Põhja-Atlandi Lepingu Organisatsiooni alalise mereväe üksuse koosseisus olevate laevade kohta. Kaitsevägi annab viivitamata Kaitseministeeriumile teada muutustest eespool nimetatud alalise mereväe üksuse koosseisus.

(2) Kaitseministeerium annab käesoleva paragrahvi lõike 1 alusel esitatud taotluses nimetatud sõjalaevale üksuse ülesannete täitmiseks mitmekordse laevaloa. Kaitseministeerium teavitab antud loast Kaitseväge.

(3) Käesoleva paragrahvi lõikes 2 sätestatud laevaloa olemasolu korral teavitab välisriigi sõjalaev Eesti territoriaal- või sisevetesse ja piiriveekogu Eesti Vabariigile kuuluvasse osasse sisenemisest Kaitseväge vastavalt Põhja-Atlandi Lepingu Organisatsioonis kehtivale korrale. Kaitsevägi teavitab sisenemisest Kaitseministeeriumi ja Politsei- ja Piirivalveametit ning vajaduse korral muid asjaomaseid valitsusasutusi.

3. peatükk
Välisriigi õhusõidukile lennuloa andmise kord

§ 10. Lennuloa taotlemine

(1) Välisriigi õhusõiduki Eesti õhuruumi sisenemiseks, Eesti Vabariigi territooriumil maandumiseks või üle territooriumi lendamiseks esitatakse taotlus vähemalt viis tööpäeva enne kavandatavat sisenemist.

(2) Põhjendatud juhul võib lennuloa taotluse esitada Kaitseministeeriumile käesoleva paragrahvi lõikes 1 sätestatust lühema tähtaja jooksul.

(3) Lennuloa taotlus esitatakse käesoleva määruse lisas 2 ettenähtud vormis.

(4) Tehnilise kokkuleppega „Piiriülese õhus liikumise protseduurid Euroopas“ liitunud Euroopa Liidu liikmesriik esitab lennuloa taotluse käesoleva määruse lisas 3 ettenähtud vormis.

(5) Välisriigi õhusõiduki saabumisel epideemia piirkonnast esitab õhusõiduki kapten Kaitseministeeriumile nakkushaiguste ennetamise ja tõrje seaduse § 25 lõike 2 alusel kehtestatud õigusaktis nõutud teabe.

§ 11. Lennuloa taotluse esitamine arvamuse avaldamiseks

(1) Kaitseministeerium edastab lennuloa taotluse ühe tööpäeva jooksul pärast selle laekumist Kaitseväele, Politsei- ja Piirivalveametile ning muule asjaomasele valitsusasutusele arvamuse avaldamiseks ning Tallinna lennuinfopiirkonnas piirkondlikku lennujuhtimisteenust osutavale sertifitseeritud aeronavigatsiooniteenuse osutajale, määrates ühtlasi vastamise tähtaja.

(2) Käesoleva määruse § 10 lõike 5 alusel esitatud teabe edastab Kaitseministeerium ühe tööpäeva jooksul pärast selle saamist arvamuse avaldamiseks Terviseametile, määrates ühtlasi vastamise tähtaja.

(3) Tähtajaks arvamuse esitamata jätmisel loetakse lennuloa andmiseks nõusolek antuks.

§ 12. Lennuloa andmine

(1) Kaitseministeerium kontrollib lennuloa taotluses esitatud andmeid ja lennuloa andmise või sellest keeldumise otsus tehakse ühe tööpäeva jooksul pärast käesoleva määruse §-s 11 nimetatud arvamuste laekumist. 

(2) Lennuloale võib seada tingimusi.

(3) Lennuluba antakse taotluses märgitud ajavahemikuks. Lennuluba hakkab kehtima 72 tundi enne loas märgitud aega ning selle kehtivus lõpeb 72 tundi pärast loas märgitud aega.

(4) Lennuloa võib anda Põhja-Atlandi Lepingu Organisatsiooni liikmesriigi õhusõidukitele ühe tööpäeva jooksul pärast taotluse saamist, ilma käesoleva määruse §-s 11 sätestatut kohaldamata.

§ 13. Aastase lennuloa andmise eriregulatsioon

(1) Kaitseministeerium annab ilma käesoleva määruse §-des 10–12 sätestatud korda kohaldamata igal kalendriaastal lennuloa Põhja-Atlandi Lepingu Organisatsiooni liikmesriigi ja Euroopa Liidu liikmesriigi riiklikele õhusõidukitele ning Põhja-Atlandi Lepingu Organisatsioonile kuuluvatele õhusõidukitele (edaspidi aastane lennuluba).

(2) Enne käesoleva paragrahvi lõike 1 alusel aastase lennuloa väljastamist küsib Kaitseministeerium Tallinna lennuinfopiirkonnas piirkondlikku lennujuhtimisteenust osutava sertifitseeritud aeronavigatsiooniteenuse osutaja arvamust välisriigi õhusõidukile lennuloa väljastamise kohta.

[bookmark: _Hlk238218379](3) Käesoleva paragrahvi lõikes 1 sätestatud korras antud aastase lennuloa kasutamise korral peavad õhusõiduki luure, seire, sihtmärgi kinnistamise ja kohaluure süsteemid ning elektroonilise sõjapidamise vahendid Eesti Vabariigi õhuruumis ja territooriumil viibimise ajal olema välja lülitatud.

(4) Käesoleva paragrahvi alusel antud aastane lennuluba ei kehti välisriigi õhusõidukile, mis veab relvi, laskemoona, lõhkeaineid või muid ohtlikke kaupu, mis ei ole nimetatud Rahvusvahelise Lennutranspordi Assotsiatsiooni ohtlike kaupade vedu reguleerivates dokumentides, ning välisriigi õhusõidukile, millel on Eesti Vabariigi õhuruumi sisenemisel, Eesti Vabariigi territooriumil maandumisel või üle territooriumi lendamise ajal sisse lülitatud luure, seire, sihtmärgi kinnistamise ja kohaluure süsteem ning elektroonilise sõjapidamise vahend.

§ 14. Loa andmisest või sellest keeldumisest teavitamine

Kaitseministeerium teavitab lennuloa andmisest või sellest keeldumisest viivitamata taotluse esitanud välisriiki või rahvusvahelist organisatsiooni ja Kaitseväge ning vajaduse korral Politsei- ja Piirivalveametit ning muid asjaomaseid valitsusasutusi.

§ 15. Aastase lennuloa alusel Eesti Vabariigi õhuruumi sisenemisest, Eesti Vabariigi territooriumil maandumisest või üle territooriumi lendamisest ette teavitamine

(1) Aastase lennuloa olemasolu korral ei pea välisriik või rahvusvaheline organisatsioon välisriigi õhusõiduki Eesti Vabariigi õhuruumi sisenemisest, Eesti Vabariigi territooriumil maandumisest või üle territooriumi lendamisest ette teavitama.

(2) Aastase lennuloaga õhusõiduk, mis on varustatud luure, seire ja kohaluure süsteemi seadmetega, sihtmärgi kinnistamise ja elektroonilise sõjapidamise vahendiga, olenemata sellest, kas nimetatud seadmed ja vahendid on välja lülitatud, teavitab Kaitseväge üks päev enne kavandatud Eesti Vabariigi õhuruumi sisenemist, Eesti Vabariigi territooriumil maandumist või üle territooriumi lendamist.

(3) Põhja-Atlandi Lepingu Organisatsioonile kuuluv õhusõiduk võib lennata sisselülitatud luure, seire ja kohaluure süsteemi seadmetega. Nimetatud sisselülitatud seadmetega varustatud Põhja-Atlandi Lepingu Organisatsioonile kuuluv õhusõiduk teavitab Kaitseministeeriumi üks päev enne kavandatud Eesti Vabariigi õhuruumi sisenemist, Eesti Vabariigi territooriumil maandumist või üle territooriumi lendamist.

§ 16. Jõustumine

Määrus jõustub 2026. aasta 1. oktoobril.

Peaminister

Kaitseminister

